Janiš, Stanislav, poslanec NR SR (2011-03-29):
Ďakujem za slovo, pán podpredseda. Kolegyne, kolegovia, na úvod mi dovoľte predniesť jeden pozmeňovací návrh. Novelizačný bod 42 znie: V § 16 sa odsek 2 dopĺňa písmenom c), ktoré znie: „c) od 500 eur do 20 000 eur za správny delikt podľa ods. 1 písm. w) až z)“. Toľko pozmeňovací návrh. Navrhuje sa doplnenie výšky sankcie za správny delikt podľa § 16 ods. 1 písm. z). Správny delikt podľa písmena z) bol doplnený pozmeňujúcim návrhom v nadväznosti na zmenu systému podpory biometánu. Tým, že gestorský výbor navrhol o bode 30 tento bod neschváliť, tento pozmeňovací návrh rieši aj legislatívne, aj vecne túto problematiku. A teraz dve slová, pár slov k vládnemu návrhu zákona alebo k podpore obnoviteľných zdrojov a kombinovanej výroby elektriny a tepla, ktorú upravuje tento zákon 309. Dnes máme od prijatia tohto zákona niečo za sebou, a preto je potrebné robiť určité odpočty, čo je podporované a čo je treba podporovať a aké a čo nie je treba podporovať a či treba, alebo netreba mechanizmy zmeniť. Ak sa pozrieme na mix podpory obnoviteľných zdrojov a kombinovanej výroby, tak sa dočítame takých zaujímavých čísel o medziročných nárastoch. Fotovoltaika z 10,4 mil. v roku 2010 na skoro 117 mil. podpory v roku 2011. Podobne je to bioplyn, voda, biomasa, vietor, ale aj kombinovaná výroba elektriny a tepla. Ak by sa v tom systéme, ktorý bol nastavený v zákone č. 309/2009 Z. z., malo pokračovať týmto systémom a týmto tempom, tak o rok to bude možno o 100 mil. eur viac, o dva roky možno o 300 mil. eur viac podpory s tým, že túto podporu platia všetci, ktorí odoberajú elektrickú energiu, tak občania, ako aj právnické osoby. Preto myslím si, že je najvyšší čas, aby sme sa nad systémom podpory vážne zamysleli a podporovali skutočné obnoviteľné zdroje. Obnoviteľné zdroje, ktoré prinesú so sebou Slovensku širší efekt, ktoré prinesú aj zamestnanosť, prinesú aj prácu na vidiek, prinesú prácu aj poľnohospodárom, aj lesníkom. Jednoducho potrebujeme hlavne podporovať tie obnoviteľné zdroje, ktoré majú svoj multiplikačný efekt, že na seba naťahujú aj zamestnanosť, aj peniaze, aj prácu. Ak nebudú, musíme podporovať také obnoviteľné zdroje, ktoré nebudú mať veľký nárok na podporné služby, to je, nebudeme musieť za držanie týchto podporových služieb, to značí, držať v zálohe také zdroje elektriny, ktoré musia nabehnúť práve vtedy, keď napríklad nesvieti slnko alebo prestane fúkať vietor. Táto novela prešla úpravou a pozmeňovacími návrhmi aj vo výbore pre hospodárstvo, výstavbu a dopravu a tieto pozmeňovacie návrhy tlačia, ktoré sú uvedené v spoločnej správe, tlačia k efektívnejšiemu využívaniu biomasy. Ak sa dá z hodnoty, z energetickej hodnoty biomasy dostať 90 % do energie, tak toto podporme a nepodporujme rovnako také zdroje, nepodporujme ich rovnako ako také spracovanie biomasy, kde vyťažíme energetickú hodnosť tak na 40 %, hodnotu biomasy tak na 40 %. A keďže táto novela 309 dáva a začína tento systém uplatňovať a dočkáme sa aj väčšej novely na základe vyhodnotenia podpory obnoviteľných zdrojov energie na základe prehodnotenia tohto systému a táto novela, keďže musela byť kvôli aproximácii smernice tu na stole, tak už zavádza aj nový systém v podpore obnoviteľných zdrojov, preto si vás dovolím požiadať, aby sme za túto novelu zahlasovali. Ďakujem vám.